V právnom základe programu COSME sa stanovuje celkový orientačný rozpočet vo výške 2,3 miliardy EUR na sedemročné obdobie programu COSME (2014 ‒ 2020). Rozpočet sleduje výdavkový cyklus s naplánovaným postupným zvyšovaním záväzkov až do posledného roku programového obdobia v roku 2020. Očakáva sa, že v prípade platobných rozpočtových prostriedkov bude trend rovnaký, ale na nižšej úrovni v roku 2015, keďže v rámci programu neboli ešte prijaté právne záväzky potrebné na generovanie platieb. Podľa právneho základu programu COSME sa program vykonáva prostredníctvom ročného pracovného programu a podporných opatrení. V rozpočte sú takisto zahrnuté administratívne rozpočtové prostriedky na riadenie programu.

Okrem 28 členských štátov EÚ sa do programu COSME v roku 2015 zapojili tieto krajiny: Albánsko, Srbsko, Arménsko, Turecko, Čierna Hora, bývalá Juhoslovanská republika Macedónsko a Moldavsko.

c) rozpočtový riadok 02 02 01 na všetky ostatné operačné výdavky: 117 350 819 EUR;

d) rozpočtový riadok 02 02 02 na prístup k financovaniu operačných výdavkov: 200 036 997 EUR.

V rozhodnutí o financovaní podporných opatrení sa stanovuje príspevok vo výške 8 342 000 EUR uvedený v rozpočtovom riadku 02 02 01 všeobecného rozpočtu Európskej únie na rok 2015.

EASME bola poverená výkonom v priemere 92 % činností programu COSME s výnimkou prístupu k finančným prostriedkom .

Celkovo sa pridelilo 99 % z disponibilných 329 miliónov EUR. V prípade platieb bola úroveň plnenia v priemere 89 %.





2.1 Prístup k finančným prostriedkom

V nariadení o programe COSME sa uvádza, že minimálne 60 % celkového rozpočtu (1,4 miliardy EUR) sa musí prideliť na finančné nástroje na roky 2014 ‒ 2020.

V roku 2015 predstavoval prístup k financovaniu 59,2 % finančného krytia dostupného pre program COSME. Konečný rozpočet pre finančné nástroje a sprievodné opatrenia vrátane účasti EFTA a tretích krajín na programe predstavoval 200 miliónov EUR. Celkový rozpočet pridelený na nástroj na poskytovanie záruk za úvery (LGF) predstavoval 148,5 milióna EUR, pričom celkový rozpočet pridelený na kapitálový nástroj pre rast (EFG) bol 50,7 milióna EUR. Rozpočet pridelený v roku 2015 na sprievodné opatrenia predstavoval 0,8 milióna EUR. Tieto opatrenia zahŕňali podporu finančných nástrojov a zhromažďovanie údajov o prístupe MSP k finančným prostriedkom.

Nástroj na poskytovanie záruk za úvery

V roku 2015 sa v rámci LGF podpísalo 27 záručných zmlúv s finančnými sprostredkovateľmi so sídlom v 17 krajinách (16 členských štátov a 1 zúčastnená tretia krajina). Vyše 51 000 MSP prijalo financovanie vo výške takmer 1 300 miliónov EUR v rámci LGF, a to aj vďaka posilneniu nástroja LGF prostredníctvom rozšírenej schopnosti znášať riziko, ktorú poskytuje Európsky fond pre strategické investície (EFSI) dostupný od júla 2015. Plnenie programu aj naďalej prevyšovalo očakávania a potvrdilo vysoký trhový dopyt po financovaní rizikovejších MSP, a to najmä začínajúcich podnikov a malých podnikov.

Kapitálový nástroj pre rast

EIF podpísalo v roku 2015 päť záväzkov v rámci EFG na zriadenie fondov zameraných predovšetkým na investície v Taliansku, Francúzsku, Holandsku, Grécku a Nemecku, ktoré sú však otvorené cezhraničným investíciám. Očakávaný objem investícií v prospech oprávnených konečných prijímateľov predstavuje takmer 395 miliónov EUR a očakáva sa, že sa prostredníctvom neho poskytne rizikový kapitál približne pre 53 MSP. Z piatich operácií podpísaných v roku 2015 sa dve vzťahujú na fondy vo fáze rastu a expanzie a tri na viacfázové fondy v kombinácii s kapitálovým nástrojom počiatočnej fázy InnovFin, ktorý bol zriadený v rámci programu Horizont 2020. Na konci roku 2015 boli dve z týchto operácií bezpodmienečne uzavreté a so všetkými investormi sa podpísali príslušné dohody o fonde. K bezpodmienečným podpisom pre ostatné tri operácie sa dospelo v roku 2016. Prvé investície do MSP sa uskutočnili v roku 2016.

V roku 2015 sa prostredníctvom nástroja GIF (nástroj pre rýchlorastúce a inovačné MSP) aj naďalej poskytoval rizikový kapitál pre MSP spolu s kapitálovými investíciami do 68 ďalších MSP. Prostredníctvom nástroja GIF sa od jeho začiatku uvoľnilo vyše 3,1 miliardy EUR vo forme kapitálového financovania na podporu viac ako 500 MSP. Tento počet bude naďalej stúpať v nasledujúcich rokoch, pretože investičné obdobie pre viaceré fondy stále prebieha.

Činnosti na zvyšovanie informovanosti

V roku 2015 Komisia naďalej aktualizovala a podporovala jednotný portál o finančných nástrojoch EÚ. Portál poskytuje informácie o tom, ako môžu podniky získať prístup k nástrojom programu COSME a ďalším finančným nástrojom EÚ, ktoré získavajú podporu prostredníctvom programov Horizont 2020, EaSI, EŠIF, EFSI a zdrojov skupiny EIB. Technické zlepšenia umožnili portálu zodpovedať potrebám narastajúceho počtu používateľov mobilných zariadení. Rôzne propagačné činnosti vrátane optimalizácie vyhľadávačov pomohli zvýšiť počet zobrazení stránky zo 100 000 na začiatku roku 2015 na 150 000 v novembri 2015.

V spolupráci s vnútroštátnymi zainteresovanými stranami a partnerskou organizáciou Komisia zároveň zorganizovala v roku 2015 osem podujatí o prístupe k financiám, čím sa celkový počet takýchto podujatí zvýšil na 29 (týkajúcich sa 28 členských štátov a bývalej Juhoslovanskej republiky Macedónsko). Celkovo sa na týchto podujatiach zúčastnilo viac ako 3 000 účastníkov.

Komisia spolu s Európskou centrálnou bankou vykonáva pravidelné prieskumy o prístupe podnikov k financiám (SAFE). Tieto prieskumy poskytujú informácie o finančnej situácii, potrebách financovania, prístupe k financovaniu a očakávaniach MSP. Výsledky za rok 2015 preukázali, že prístup k financiám bol najdôležitejším problémom pre 10 % MSP v EÚ v roku 2015 (z úrovne viac ako 15 % v roku 2013), pričom bankové úvery zostávajú najdôležitejšou formou externého financovania pre 50 % MSP.

2.2 Prístup na trhy